*Ψήφισμα της Γενικής Συνέλευσης της Ένωσης Συλλόγων Γονέων Αγίας Παρασκευής*

*Δευτέρα 22/2/2016*

**Να απομακρυνθεί η κεραία κινητής τηλεφωνίας της Λαγκαδά**

**Να κατοχυρωθεί η προστασία της υγείας των παιδιών και των κατοίκων από την ακτινοβολία**

Από την παραμονή της Πρωτοχρονιάς μία ακόμα κεραία κινητής τηλεφωνίας ενεργοποιήθηκε στην οδό Λαγκαδά 10, καμουφλαρισμένη σε καμινάδα, **σε ελάχιστη απόσταση από σπίτια, 4 σχολεία (13ο Νηπιαγωγείο, 7ο Δημοτικό, 4ο Γυμνάσιο, «Διονύσιος Σολωμός» και το Δημοτικό Γυμναστήριο**.

Με βάση τη νομοθεσία δεν υπάρχει ελάχιστη απόσταση από σχολεία, γηροκομεία, νοσοκομεία στην οποία να επιτρέπεται η εγκατάσταση κεραίας κινητής τηλεφωνίας, παρά μόνο ανώτατο όριο εκπομπής.

**Το αν τα όρια αυτά τηρούνται ή όχι είναι ένα πολύ σοβαρό θέμα. Ακόμα σοβαρότερη, όμως, είναι η συνεχής έκθεση των παιδιών μας σε ακτινοβολία, κάτι για το οποίο έχουμε κάθε λόγο και δικαίωμα να ανησυχούμε**. Όπως έχουμε και κάθε λόγο και δικαίωμα να αναρωτιόμαστε κατά πόσον τα όρια που έχουν τεθεί εξασφαλίζουν πραγματικά την υγεία των παιδιών μας, αλλά και όλων μας.

Το Δημοτικό Συμβούλιο της πόλης μας, με ομόφωνη απόφασή του στις 23/12, ανέστειλε για τρεις μήνες τη χορήγηση εγκρίσεων εγκατάστασης σταθμών βάσης κινητής τηλεφωνίας και συναφών εγκαταστάσεων. **Είναι φανερός ο κίνδυνος, με τη λήξη τις περιόδου αναστολής, σε έναν μήνα από σήμερα, να ξεφυτρώσουν κι άλλες κεραίες ανάμεσα στα σπίτια, τα σχολεία, τις παιδικές χαρές**.

***Με βάση τα παραπάνω, ζητάμε:***

* ***Να απεγκατασταθεί η κεραία της Λαγκαδά***
* ***Να αποτραπεί στο εξής η εγκατάσταση νέων κεραιών στην ήδη υπερφορτωμένη από ακτινοβολία πόλη μας***
* ***Να κατοχυρωθεί και νομικά η προστασία παιδιών και πολιτών από την ακτινοβολία***

***Η υγεία των παιδιών και των κατοίκων είναι αδιαπραγμάτευτη!***